En utilfreds diskoteksgæst skal nu betale 22.600 kroner i erstatning efter, at han tidligere på måneden oversprøjtede et diskotek i Aarhus med en ildelugtende væske.

Der er ifølge Østjyllands Politi tale om smørsyre - også kaldet butansyre - som nogle måske kender fra stinkbomber.

Forud for 'stink'-angrebet var gæsten, en 22-årig mand fra Aarhus, blevet afvist i døren, fordi han tidligere havde udvist dårlig opførsel.

Afvisningen gjorde manden så oprevet, at han gik fra stedet i raseri og truede med, at det ville komme til at stinke på diskoteket.

Samme aften/nat vendte manden så tilbage. Med sig havde han en stor sprøjte indeholdende smørsyre, som han tømte ud over diskoteket. Det hele skete, mens der stadig var gæster til stede.

Ikke første gang

Flere gæster valgte dog at gå på grund af stanken, og diskotekspersonalet måtte i gang med en større rengøring. Manden selv forsvandt hurtigt derfra:

- Vi fik identificeret og anholdt ham på baggrund af vidneforklaringer fra folk, der var på diskoteket, siger politikommissær Kristian Harlev Sørensen til tv2oj.dk.

Det er ikke første gang, at Østjyllands Politi har fået anmeldelse om brug af smørsyre mod diskoteker. Denne sag skal ifølge politikommissæren bruges som et statuerende eksempel:

- Vi har oplevet det før, men nu skal det være slut. Vi er i gang med at efterforske og samle flere sager, siger Kristian Harlev Sørensen.

Episoden fandt sted natten mellem lørdag den 31. oktober og søndag den 1. november i år.